SYNEX เด้ง 10% หลังร่วงยาว 5 วันติด โบรกฯเชียร์ “ซื้อ” เคาะเป้า 18.70 บ. คาดผลงานQ4โตเด่น
SYNEX เด้ง 10% หลังร่วงยาว 5 วันติด โบรกฯเชียร์ "ซื้อ" เคาะเป้า 18.70 บ. คาดผลงานQ4โตเด่น โดย ณ เวลา 15.16 น. อยู่ที่ 12.30 บาท บวก 1.10 บาท หรือ 9.82% สูงสุดที่ 12.40 บาท ต่ำสุดที่ 11.10 บาท ด้วยมูลค่าซื้อขาย 21.15 ล้านบาท
21 พ.ย. 2561

ผู้สื่อข่าวรายงานว่า ราคาหุ้น บริษัท ซินเน็ค (ประเทศไทย) จำกัด (มหาชน) หรือ SYNEX ล่าสุด ณ เวลา 15.16 น. อยู่ที่ 12.30 บาท บวก 1.10 บาท หรือ 9.82% สูงสุดที่ 12.40 บาท ต่ำสุดที่ 11.10 บาท ด้วยมูลค่าซื้อขาย 21.15 ล้านบาท

โดยราคาหุ้น SYNEX ปรับตัวขึ้นแรงวันนี้หลังปรับตัวลดลงยาวติดต่อกัน 5 วัน นับตั้งแต่ราคาหุ้นปิดที่ระดับ 13.30 บาท เมื่อวันที่ 14 พ.ย.61
ด้าน บล.ดีบีเอส วิคเคอร์ส (ประเทศไทย) ระบุในบทวิเคราะห์ (13 พ.ย.) แนะนำ “ซื้อ” SYNEX ราคาเป้าหมาย 18.70 บาท/หุ้น โดยผลประกอบการไตรมาส 3/61 รายงานกำไรสุทธิ 160.78 ล้านบาท ทรงตัว ลดลง 0.2% จากไตรมาสก่อน และเพิ่มขึ้น 0.47% จากปีก่อน โดยรายได้เพิ่มขึ้น 15.7% จากช่วงเดียวกันเมื่อปีก่อน และลดลง 2.5% จากไตรมาสก่อน  แต่อัตรากำไรขั้นต้นที่ลดลงจากช่วงเดียวกันเมื่อปีก่อน กดดัน โดยกำไร 9 เดือน คิดเป็น 71.34% ของกำไรที่ประเมินไว้ปี 2561 ที่ 745.37 ล้านบาท
โดยอัตรากำไรขั้นต้น เพิ่มขึ้นจากไตรมาสก่อน เป็น 4.22% จากไตรมาส 2 ที่ 4.09% เริ่มมีสัญญาณฟื้นตัว หลังลดลงเร็วในไตรมาส 2 และคาดว่าแนวโน้มไตรมาส 4 การเติบโตจะชัดเจนมากขึ้น อัตรากำไรยังมีฟื้นตัวต่อในไตรมาส 4 จากการได้ส่วนลดเงินของ Samsung และ รายได้จากการขายงานระบบจะหนุนในไตรมาสสุดท้ายของปี
ส่วนแนวโน้มปี 2562 หวังพึ่ง IoT จากส่วนงานราชการ ซึ่งจะเป็นปัจจัยหนุน GPM รวมถึงการได้ส่วนลดเงินสดของ Samsung กลับมาเต็มปี ในขณะที่ยอดขายโทรศัพท์ไอโฟนรุ่นใหม่ที่เริ่มขายได้หนุนรายได้ รวมถึงโทรศัพท์รุ่นใหม่ๆที่ราคาปรับเพิ่มขึ้นหนุน
ขณะที่คาดว่าเงินปันผลยังเป็นปัจจัยค้ำราคาหุ้น คาดว่าเงินปันผลทั้งปีอยู่ที่ 0.58 บาท คิดอย่างอนุรักษ์นิยมไว้ก่อน จากอัตราจ่ายเงินปันผลที่ 60% ต่ำกว่าปีก่อนที่ 65% และครึ่งปีแรกจ่ายไปแล้ว 0.20 เหลืออีก 0.38 บาท ซึ่งทั้งปีอัตราผลตอบแทนเงินปันผล 4.4%
ทั้งนี้ คงคำแนะนำ “ซื้อ” ราคาพื้นฐานประเมินไว้ที่ 18.73 บาท ใช้ PER ปี 2562 ที่ 16 เท่า และผลตอบแทนจากเงินปันผลปี 2561 ที่ 4.4%